

<http://prolukio.fi>

**Opetus- ja kulttuuriministeriölle**

**Viite: Lausuntopyyntö OKM/22/010/2018**

**Pro Lukio ry:n lausunto ylioppilastutkintoa koskevan lainsäädännön uudistamisesta**

Pro Lukio ry kiittää Opetus- ja kulttuuriministeriötä lausuntopyynnöstä (21.6.2018) koskien luonnosta hallituksen esitykseksi eduskunnalle laeiksi ylioppilastutkinnosta ja lukiolain muuttamisesta.

Pro Lukio ry esittää lausuntonaan seuraavaa:

Pro Lukio ry katsoo, että lukion kehittämisen kannalta uuden ylioppilastutkintoa koskevan lain säätäminen on perusteltua. Nykyinen ylioppilastutkinto on erittäin arvostettu ja pääosin toimiva. Tutkinnon kehittäminen on kuitenkin myös tarpeellista, tutkinnon tulee vastata ajan uusiin haasteisiin. Esitykset ovat pääosin kannatettavia, mutta ehdotuksissa on kehitettävää.

Lakiehdotuksen 11 § muuttaa ylioppilastutkinnossa suoritettavien kokeiden minimimäärää, kun se uutena määrittelynä tuo tutkinnon rakenteeseen termin koepari. Kaksi reaalikoetta taikka yksi reaalikoe ja yksi vieraan kielen koe muodostavat uudenlaisen koepaketin. Malli nostaa tutkinnon vaatimustasoa jonkin verran ja ohjaa kokelaita suorittamaan kokeita aiempaa monipuolisemmin. Parhaimmillaan malli voi myös lisätä vieraiden kielten opiskelua lukiossa ja se voi kannustaa opiskelemaan useampia reaaliaineita syvällisesti. Pro Lukio ry kannattaa tätä mallia.

Pro Lukio ry kannattaa englanninkielisen ylioppilastutkinnon mahdollistamista. On perusteltua, että englanninkielinen ylioppilastutkinto on suunnattu ensisijaisesti niille opiskelijoille, jotka opiskelevat lukion oppimäärän pääosin englannin kielellä. Mutta on kannatettavaa, että jos opiskelijalla on riittävät kielelliset edellytykset, niin rehtori voi tehdä päätöksen, joka mahdollistaa osallistumisen englanninkieliseen tutkintoon, vaikka lukion oppimäärä olisi opiskeltu suomen tai ruotsin kielellä.

Lisäksi Pro Lukio ry näkee hyvänä, että kokelas voi sisällyttää hylättyyn tutkintoon sisältyneet hyväksytyt kokeet uuteen tutkintoon kolmen vuoden ajan kokeen hyväksymisestä. Tämä tulee nopeuttamaan tutkintojen suorittamista.

Pro Lukio ry kannattaa hyväksytyn ylioppilaskokeen uusintakertojen lisäämistä, mutta näkee ongelmallisena hyväksytyn ylioppilaskokeen rajoittamattoman uusintamahdollisuuden. Ymmärrämme ehdotuksen takana olevan logiikan: ylioppilastutkinnon merkitys kasvaa korkeakoulujen opiskelijavalinnoissa ja siksi opiskelijoille tulee varata mahdollisuuksia korottaa arvosanojaan. Mutta rajoittamaton uusintamahdollisuus saattaa itse asiassa lisätä opiskelijoiden välivuosia ja hidastaa siirtymistä jatko-opintoihin. Jos uusijamäärät ovat suuria, ne lisäävät myös koulutuksen järjestäjien kustannuksia. Näistä syistä rajoittaisimme uusintakerrat kolmeen.

**Lausunnon keskeinen sisältö:**

1. Lakiesityksen ylioppilastutkinnon uudistamista koskevat tavoitteet ovat pääpiirteissään kannatettavia.
2. Pro Lukio ry kannattaa muutosta ylioppilastutkinnossa suoritettavien kokeiden minimimäärää, kun se uutena määrittelynä tuo tutkinnon rakenteeseen termin koepari. Malli nostaa tutkinnon vaatimustasoa jonkin verran ja ohjaa kokelaita suorittamaan kokeita aiempaa monipuolisemmin.
3. Pro Lukio ry kannattaa englanninkielisen ylioppilastutkinnon mahdollistamista.
4. Pro Lukio ry näkee hyvänä, että kokelas voi sisällyttää hylättyyn tutkintoon sisältyneet hyväksytyt kokeet uuteen tutkintoon kolmen vuoden ajan kokeen hyväksymisestä
5. Lakiesityksessä ehdotetaan ylioppilastutkinnon uusimiskertojen koskevien rajoitteiden poistamista. Pro Lukio ry suhtautuu myönteisesti ehdotukseen, mutta toteaa samalla, että ehdotus ei ole ongelmaton: Rajoittamaton uusintamahdollisuus saattaa itse asiassa lisätä opiskelijoiden välivuosia ja hidastaa siirtymistä jatko-opintoihin.

Pro Lukio ry

Jussi Sutinen Marja Honkaheimo

puheenjohtaja varapuheenjohtaja